﻿498 MEMORIA DEPORTĂRII ÎN IMAGINI Minodora Claudia Damian Muzeul Banatului Montan a organizat o expoziţie menită comemoreze un eveniment tragic din istoria recentă a Banatului: Deportarea în Bărăgan. Expoziţie concepută şi prezentată de dr. Dumitru Ţeicu, directorul Muzeului Banatului Montan, a adus în memoria colectivă, prin intermediul unor imagini realizate între anii 1951-1954, soarta nefericită a fruntaşilor satelor din Valea Caraşului obligaţi să îndure calvarul deportării în Bărăgan. Conceptual, expoziţia a fost structurată pe două paliere: cel dintâi cuprinde imagini fotografice inedite, expuse întâia oară acum la Reşiţa, realizate între anii 1951-1954 în stepa Bărăganului. Este o cronica ilustrată în care familiile românilor din Ilidia, Ciuchici, Greoni, Milcoveni, Ciortea au fost surprinse în diverse ipostaze de munci forţate, imagini ale caselor din pământ realizate acolo, imagini cu şcoala, copii, învăţătorii ori momente tragice ale existenţei îngropate acolo în pământul Bărăganului. Imagini din pelerinajele organizate după 1990 în Bărăgan de către foştii deportaţi şi supravieţuitori încheie acest palier al expoziţiei ce ilustrează un segment al teribilului eveniment istoric început la Rusalii în anul 1951. Celălalt segment a fost ilustrat de lucrările artistului Radu Bercea, un basarabean ce a cunoscut din interiorul său infernul deportărilor politice în lagărele de muncă forţată. Do i foşti deţinuţi politici din Mehedinţi, Nicolae Ianăş şi Valeriu Bosoroancă, au vorbit despre infernul prin care au trecut şi pe care-l oglindeşte în lucrările sale de pictură Radu Bercea. Momentul inaugural a fost întregit de rememorarea unor evenimente trăite în deportarea din stepa Bărăganului de către doamna Cornelia Fetea, vicepreşedinta Asociaţiei Foştilor Deţinuţi Politici, Filiala Caraş-Severin. Ilustraţiile prezentate în această expoziţie sintetizează simplu, dar accentuat suferinţele şi încercările dificile la care a fost supusă populaţia din zona rurală din proximitatea Oraviţei. Sugestive sunt fotografiile care evidenţiază în mod deosebit lupta cu vicisitudinile gulagului românesc, cum ar fi: Deţinuţi politici după eliberare care au avut domiciliul obligatoriu şi au fost la munci 499 în Balta Brăilei; 1953 - Cea mai cumplită iarnă; Munca la Fermă - 1953; În timpul deportării. În ilustraţia Deţinuţi politici după eliberare care au avut domiciliul obligatoriu şi au fost la munci în Balta Brăilei se reliefează asuprirea sovietică asupra politicului, disociat de vechiul regim. Orice persoană ce era considerată a fi parte din chiaburime era deposedată de toate bunurile materiale şi apoi strănutate în habitate mai puţin populate. În fotografia 1953 - Cea mai cumplită iarnă sunt prezentate imagini cu copii deportaţi în Bărăgan. Dorinţa şi nevoia de învăţare a copiilor deportaţi în Bărăgan i-a determinat să înfrunte frigul năprasnic al iernii din 1953. Copilăria, cea mai frumoasă perioadă din viaţa omului, era adusă în Bărăgan pe cele mai în alte culmi ale tristeţii. Imaginea Munca la Fermă – 1953, scoate în evidenţă condiţiile austere şi condiţiile inumane de lucru în lagărul din Bărăgan. Hrana insuficientă de care dispunea populaţia deportată duce implicit la împărţirea acesteia cu porţia. Expoziţia de la Reşiţa nu a fost construită pe un format documentar istoric din arhive ori din alte surse de păstrare a documentelor, menită să ilustreze tragedia deportaţilor din Banat în Bărăgan, ea fiind gândită mai degrabă sub forma unui moment emoţional, menit să atragă atenţia asupra evenimentului istoric al deportării. Fenomenul deportării în Bărăgan, început în iunie 1951, a afectat circa 12 800 de familii ce trăiau în zona de graniţă a Banatului cu Iugoslavia. Tăvălugul deportării a cuprins deopotrivă sate germane şi sârbeşti din rândul provinciei bănăţene, dar cei mai mulţi proveneau din satele româneşti din sudul Banatului. Din această perspectivă, fenomenul istoric al deportării a fost revendicat deopotrivă în istoriografia recentă de germani, sârbi şi români. Expoziţia de la Reşiţa oglindeşte perturbarea blocului românesc bănăţean în anii 1951-1954. Deportarea în stepele estice ale României, petrecută într-o vreme de pace, trebuie văzută în contextul internaţional al vremii ce a scindat Europa în urma conflictului mondial. Ceea ce s-a petrecut în România n-a fost un fenomen singular, specific românesc, spunea dr. Dumitru Ţeicu, întregul demers trebuie analizat prin prisma conflictului sovieto-iugoslav declanşat în anul 1948, în care România, intrată în sfera de control comunist a Moscovei, a fost din plin implicată. Odată cu militarizarea graniţei româno-iugoslav s-a început şi operaţiunea de deportare.